b"\n_START_ARTICLE_\nViktoriatas\n_START_PARAGRAPH_\nViktoriatas (lot. victoriatus)\xc2\xa0\xe2\x80\x93 Romos respublikos sidabro moneta, kaldinta 221\xe2\x80\x93170\xc2\xa0m.pr.m.e Averse buvo Jupiterio biusto atvaizdas, o reverse\xc2\xa0\xe2\x80\x93 Viktorija, dedanti vaikin\xc4\x85 ant trof\xc4\x97jaus, po jo kojomis\xc2\xa0\xe2\x80\x93 u\xc5\xbera\xc5\xa1as ROMA._NEWLINE_Prad\xc5\xbeioje \xc5\xa1ios monetos sv\xc4\x97r\xc4\x97 3,4 g (3 skrupulus), ji buvo lygi pusei kvadrigato ar 3/4 denaro. Kvadrigatai sv\xc4\x97r\xc4\x97 6 skrupulus, bet tada jau buvo nebeleid\xc5\xbeiami. Viktoriatai buvo kaldinami i\xc5\xa1 prastesnio sidabro negu denarai, kurie buvo \xc4\xafvesti ma\xc5\xbedaug tuo metu. Viktoriatai buvo skirti apyvartai ne tiek pa\xc4\x8dioje Romoje, kiek pasienio ir u\xc5\xbekariautose \xc5\xbeem\xc4\x97se, taip pat u\xc5\xbesienio prekybai. Radiniai i\xc5\xa1 lobi\xc5\xb3 rodo, kad monetos buvo apyvartoje piet\xc5\xb3 Italijoje ir v\xc4\x97liau Galijoje. Tai rodo, kad \xc5\xa1ios monetos buvo skirtos Romos monet\xc5\xb3 sistemoje pakeisti drachmas ar pus\xc4\x97s nomo monetas._NEWLINE_III a. pr. m. e. viktoriat\xc5\xb3 svorio monetas \xc4\x97m\xc4\x97 kaldinti daug Ilyrijos miest\xc5\xb3, o v\xc4\x97liau\xc2\xa0\xe2\x80\x93 ir kit\xc5\xb3 \xc5\xa0iaur\xc4\x97s Graikijos sri\xc4\x8di\xc5\xb3._NEWLINE_K\xc4\x85 tik \xc4\xafvesti viktoriatai buvo lyg\xc5\xabs \xc2\xb3\xe2\x81\x84\xe2\x82\x84 denaro, ta\xc4\x8diau 101\xc2\xa0m. pr. m. e. v\xc4\x97l \xc4\xafvedus kvinarijus, viktoriatas buvo lygus 1/2 denaro. Tai rodo, kad tuo metu apyvartoje vis dar buv\xc4\x99 viktoriatai buvo tiek nusid\xc4\x97v\xc4\x97j\xc4\x99, kad juos prilygino tik pusei denaro. V\xc4\x97l \xc4\xafvesti kvinarijai buvo skirti daugiausia Cizalpinei Galijai, kur buvo populiar\xc5\xabs viktoriatai bei j\xc5\xb3 imitacijos._NEWLINE_Pavadinimas lot. victoriatus yra senovinis, jis aptiktas keliuose t\xc5\xb3 laik\xc5\xb3 tekstuose ir u\xc5\xbera\xc5\xa1uose. Monet\xc4\x85 graikai dar vadino tropaikon, nes monetos reverse buvo pavaizduotas trof\xc4\x97jus._NEWLINE_Retkar\xc4\x8diais buvo kaldinami semiviktoriatai (su raide S, rei\xc5\xa1kusia semi 'pus\xc4\x97'). J\xc5\xb3 averse buvo Apolono atvaizdas (vietoj Jupiterio). Buvo kaldinami ir dvigubi viktoriatai."